Pellegrini, Peter, predseda NR SR (2023-10-25):
Neviem, či nechcete príliš veľa na prvý deň a takúto hodinu, ale ja som presvedčený, že ľahšie potriedite a potom sčítate naraz, ako keď by sme tu mali hodinu, potom zase prestávku, zase hodinu a... veď ešte treba aj výbory zvolať, takže ak sa budúci páni predsedovia neurazia, že si sadnú potom sem za vrch až s ostatnými, tak navrhujem, že budeme pokračovať podľa schváleného volebného poriadku tým, že budeme pokračovať 17. bodom, ktorým je voľba ďalších členov výboru... To urobíme tiež, až keď budeme mať predsedov. (Reakcie z pléna.) Áno, áno. Kolegyne, kolegovia, pristúpime teraz k 19. bodu programu, ktorým je zriadenie osobitných kontrolných výborov Národnej rady Slovenskej republiky a to na kontrolu činnosti Národného bezpečnostného úradu, na kontrolu činnosti Slovenskej informačnej služby, na kontrolu činnosti Vojenského spravodajstva a určenie počtu týchto výborov. (Bod programu: zriadenie Osobitného kontrolného výboru Národnej rady Slovenskej republiky na kontrolu činnosti Národného bezpečnostného úradu, Osobitného kontrolného výboru Národnej rady Slovenskej republiky na kontrolu činnosti Slovenskej informačnej služby a Osobitného kontrolného výboru Národnej rady Slovenskej republiky na kontrolu činnosti Vojenského spravodajstva a určenie počtu členov týchto výborov, tlač 14.) Uvedené výbory sa zriaďujú v súlade s § 60 zákona o rokovacom poriadku Národnej rady a podľa príslušných zákonov, v ktorých je vymedzená ich pôsobnosť. Všetky tri osobitné kontrolné výbory majú mať zloženie podľa princípu pomerného zastúpenia členov poslaneckého klubu alebo poslaneckých klubov vzhľadom na určený počet členov osobitných kontrolných výborov. Materiál má parlamentnú tlač 14. Navrhuje sa, aby všetky uvedené osobitné kontrolné výbory mali počet členov trinásť. Otváram rozpravu o tomto bode programu. Pýtam sa, či sa niekto z poslancov hlási do rozpravy. Nie je tomu tak. Vyhlasujem rozpravu o tomto bode za skončenú. Pristúpime teraz k hlasovaniu. Budeme hlasovať o zriadení osobitných kontrolných výborov Národnej rady Slovenskej republiky a o určení počtu členov týchto výborov, tak ako je uvedené v tlači 14. Prosím, prezentujme sa a hlasujme. (Hlasovanie.) 147 prítomných, za hlasovalo 145, nehlasovali 2. Konštatujem, že Národná rada zriadila osobitné kontrolné výbory a určila, určila aj ich počet členov. Ďalším programom, 20. bodom je zriadenie Výboru Národnej rady Slovenskej republiky na preskúmavanie rozhodnutí Národného bezpečnostného úradu . Výbor na preskúmavanie rozhodnutí Národného bezpečnostného úradu Národná rada zriaďuje podľa čl. 2 ústavného zákona č. 254/2006 Z. z., v ktorom je určené, že výbor má 11 členov vrátane jeho predsedu. Členovia výboru sa volia na základe princípu pomerného zastúpenia podľa počtu poslancov politických strán alebo politických hnutí zvolených v parlamentných voľbách. Materiál je pod tlačou 15. Otváram teraz rozpravu o tomto bode programu. Pýtam sa, či sa niekto z poslancov do rozpravy hlási. Nie je tomu tak, vyhlasujem rozpravu o tomto bode programu za skončenú. Pristúpime k hlasovaniu o uznesení, ktorým Národná rada Slovenskej republiky podľa uvedeného ústavného zákona zriaďuje Výbor Národnej rady Slovenskej republiky na preskúmavanie rozhodnutí Národného bezpečnostného úradu. Prosím, prezentujme sa a hlasujme o tomto návrhu. (Hlasovanie.) Prítomných 147 poslancov, za 147 poslancov. Konštatujem, že sme tento návrh schválili a zriadili Výbor Národnej rady Slovenskej republiky na preskúmavanie rozhodnutí Národného bezpečnostného úradu. Týmto sme hlasovali o zriadení týchto výborov, a preto vás teraz poprosím, aby sme sa v zmysle našej teda dohody a snahe o efektivitu vrátili v bodoch naspäť. Poprosím kolegov, pána riaditeľa Vodrášku, aby ma kontroloval, aby som niečo nepreskočil. Šestnástym bodom programu je voľba predsedov výborov Národnej rady Slovenskej republiky . V rámci tohto bodu programu budeme hlasovať o voľbe predsedu výboru pre európske záležitosti a predsedov ďalších výborov, ako sme ich zriadili v predchádzajúcich hlasovaniach. Návrh na voľbu predsedov výborov je uvedený ako tlač 11. Otváram rozpravu o tomto bode programu, to sú tie štandardné pracovné výbory, ktoré zriaďuje Národná rada. Končím možnosť prihlásiť sa do rozpravy. Ako jediný do rozpravy je prihlásený pán poslanec Ondrej Dostál. Nech sa páči. (Krátka pauza.) Poprosím, pán poslanec, skúste len priložiť kartu a potom to červené, ak vám svieti. Neprihlásilo vás vôbec? Čaká sa na potvrdenie operátora, tam píše.